**מגדלי תוצרת הארץ** או **מגדלי ToHa**‏ (ToHa - קיצור של "תוצרת הארץ" באלפבית לטיני) הם זוג מגדלי משרדים, האחד קיים בשטח והשני בבנייה. המגדלים נבנים במפגש הרחובות דרך השלום, רחוב יגאל אלון ורחוב תוצרת הארץ בתל אביב, סמוך לתחנת רכבת השלום. מתחם המגדלים משתרע על 17 דונם. המגדל הראשון מתנשא לגובה 29 קומות, ששטחן כ-55 אלף מטרים רבועים, והמגדל השני מתוכנן להתנשא לגובה של 77 קומות, ששטחן כ-130 אלף מטרים רבועים. למגדל ארבע קומות של חניון תת-קרקעי, שבהן יש מקום לכ-950 מכוניות.

שני המגדלים הם מיזם משותף של חברות הנדל"ן "אמות השקעות" ו"גב-ים". אדריכל המיזם הוא משרד "ארד-ישר אדריכלים" - שותפות שהוקמה לצורך מיזם זה בין המעצב רון ארד ומשרד ישר אדריכלים.

המגדלים מתוכננים לפי תקן הבנייה הירוקה Leed Platinum. בניין תוצרת הארץ - ToHa 1 זכה בהסמכת LEED Platinum. הבניין כולל מעטפת מתקדמת שפותחה במיוחד עבור פרויקט זה, ומעניקה נוחות תרמית וויזואלית ברמה גבוהה, מערכות אנרגיה מתקדמות המביאות לחיסכון של 33% ביחס למבנה הייחוס, חיסכון של מעל 50% במים הודות למערכות מים חסכוניות, אוורור לילה המעניק נוחות תרמית ואיכות אוויר פנימית בשטחים הציבוריים, ושימוש נרחב בחומרים ירוקים.

המגדל הראשון
------------

הריסות "בית גזית" בחזית מגדל ToHa, מאי 2018
מגדל ToHa, אוקטובר 2018
במבט מעל למגדל הראשון, בן 29 הקומות, צורה דומה לאות "ר". במבט מהצד רואים שהחל מקומת הקרקע ועד לאמצע הבניין הקומות גדלות בהדרגה, ומנקודה זו ועד לגג הקומות קטנות בהדרגה. בהתאם לכך שטחה של קומה נע מ-2,500 עד 3,400 מ"ר. על גג הבניין, בשטח של כ-800 מ"ר, קומת גג פתוחה לשמיים הנגישה היישר מלובי פרטי הממוקם בקומת הפארק וכן מהלובי הראשי של המגדל. בקומה מתוכננים מסעדות ובתי קפה הצופים על הסביבה: תל אביב, גבעתיים ורמת גן.

קבלן הבניין של המגדל הראשון הוא קבוצת בסט. ההשקעה בהקמת הבניין היא כ-950 מיליון ש"ח, והוא הושלם בסוף 2018. במסגרת הקמת הבניין נהרס "בית גזית"', בן 5 קומות, ששכן בפינה הדרום-מערבית של המתחם.

כשליש משטח הבניין הושכר לחברת WeWork. שוכרת גדולה נוספת היא חברת Natural Intelligence.בבניין שוכנים גם משרדים של סיילספורס ישראל ומוטורולה סולושנס ישראל.

במאי 2021 נבחר המגדל ל"מגדל המשרדים הטוב בעולם", ול"מגדל הטוב במזרח התיכון ואפריקה" על ידי המועצה לבניינים גבוהים וסביבת מחיה עירונית.

המגדל השני
----------

התוכניות שונו באופן מהותי מספר פעמים במשך השנים, ועל פי התוכנית העדכנית יכלול המגדל 77 קומות וגובהו המתוכנן 293 מטרים. נכון לאוקטובר 2022, עבודות הבניה נמצאות בשלבים ראשוניים. אכלוסו מתוכנן לשנת 2026.

עלותו הכוללת של המגדל צפויה להגיע לכ-3 מיליארד שקלים אשר ימומנו על ידי 2 יזמיות הפרויקט - חברת אמות וחברת גב-ים.

באוקטובר 2022 פורסם כי חברת הענק גוגל צפויה לשכור כ-20 קומות במגדל למשך תקופה של 10 שנים.

קישורים חיצוניים
----------------

ויקישיתוף מדיה וקבצים בנושא **מגדלי תוצרת הארץ** בוויקישיתוף
* אמות ToHa, באתר של "אמות השקעות"
* הילה שמר, אייקון או עב"מ: מתחם ToHa של רון ארד ברחוב תוצרת הארץ בתל אביב, באתר Xnet‏, 20 במרץ 2017
* הילה ציאון‏, קרחון בתל אביב: צפו במתחם המשרדים המיוחד בדרך השלום, באתר וואלה!‏, 24 במאי 2017
* אתר למנויים בלבד נעמה ריבה, בניין "תוצרת הארץ" מציב סטנדרט חדש למגדלים בגוש דן, באתר הארץ, 6 בנובמבר 2018
* אתר למנויים בלבד דן הנדל, עוד מוצר יוקרתי מנופח מהסטודיו של המעצב רון ארד, באתר הארץ, 2 בפברואר 2019
* ענת ציגלמן, מפגן הכוח של WeWork: שש קומות בענק המשרדים החדש של תל אביב, באתר Xnet‏, 3 בפברואר 2019
* ynet עיצוב ואדריכלות, מגדל ToHA בתל-אביב הוכתר כבניין הטוב ביותר במזרח התיכון, באתר ynet, 24 במאי 2021

הערות שוליים
------------

1. ↑  אתר למנויים בלבד נוית זומר, היהלום של דרך השלום, באתר "ידיעות אחרונות", 24 במאי 2017
2. ↑  אביב לוי, ‏רווחי אמות זינקו ברבעון השני בעקבות שיערוך מגדל ToHa, באתר גלובס, 8 באוגוסט 2018
3. ↑  דותן לוי, נטורל אינטליג’נס תשכור שלוש קומות במגדל ToHa, באתר כלכליסט, 5 ביוני 2018
4. ↑  הישג עולמי: מגדל ToHA נבחר ל'מגדל המשרדים הטוב בעולם', באתר מעריב אונליין, 23 במאי 2021  
אתר למנויים בלבד גילי מלניצקי, אם לא בארוויזיון, לפחות בתחרות הזאת ניצחנו: זה המגדל הטוב במזרח התיכון, באתר הארץ, 24 במאי 2021
5. ↑  חזי שטרנליכט, להגיע לעבודה בקורקינט: זה מגדל Toha-2 שיוקם בת"א, עם 77 קומות ומעט חניות - צפו בהדמיה, באתר כלכליסט, 25 באוקטובר 2021
6. ↑  הלית ינאי-לויזון, ‏עסקת הענק של גוגל בת"א: 20 קומות ב-90 מיליון שקל בשנה | בלעדי, באתר גלובס, 25 באוקטובר 2022